贈縉雲陳志仲主簿楚語一篇
作者：敖陶孫
朝代：宋

paragraphs: 若有人兮江之臯，搴珠樹兮紉落毛。
既輕舉以遠睞，衆流靡靡兮汩獨與吾相遭。
余懼夫人之仙幻兮，指逵術以要之。
忽改容而善步兮，紛還折之得宜。
斥姬滿之荒淫兮，服堯禹之所趨。
載神鼎以自隨兮，出夔魍以驚愚。
予慮夫參重以賈踣兮，曰此耿耿之故也。
閔一世之滔滔兮，謂彼不吾即而吾亦爲此懼也。
歲貿貿其婉晚兮，天浩浩其雨霜。
反而顧余兮，被髮內狂。
前九疑之喪道兮，後渭滻之無梁。
微夫子之亢衡兮，幾人鬼之披攘。
望兔迹之咫尺兮，仡馳騖之堅彊。
車軋軋其相摩，肩促促其相望。
欲抽心而改錯兮，慮夫子之我懲。
忽風后其降予兮，天老字予以嘉名。
獨怦怦其不自得兮，淚流軾之縱橫。
幸哀其中道之離立兮，若示之以正通。
縱世人之不吾與兮，吾將卒以自明。